Xħin kien jaraha tħares lejh fil-klassi; għaliex ħlief tħares lejh il-ħin kollu ma kinitx tagħmel, kien joqgħod jgħajjibha u jħarsilha bl-ikrah. Issa ma setax jiftakar eżatt, imma lil Amanda dak iż-żmien tgħidx kemm kien jaqbad magħha u jgħid kontriha mat-tfal l-oħra. Tgħid x'kien sar minnha dik? Kien ilu ħafna ma jisma' fuqha jew jaraha x'imkien. Il-kurżità ta' min seta kien sid dan il-ktieb ġegħlitu jibda jqalleb minn paġna għal oħra forsi jara jekk dan il-ktieb kellux xi ħjiel oħra li kien jappartjeni lill-ewwel imħabba ta' ħajtu u ċioè Abigail. Jew l-iktar tifla li kien jobgħod meta kienu tfal u ċioè Amanda. Jew forsi ħadd minnhom. Imma hekk xħin beda jqalleb, innota tpinġija fuq paġna vojta. Tifel imħażżeż bil-lapes liebes flokk b'numru ħamsa fuqu. Tgħid għal xiex kien dak…..? Forsi kien xi maħbub ta' sid il-ktieb………beda jhewden waħdu. Imbagħad qalleb erba' paġni oħra u lemaħ tifla u tifel impinġijin flimkien, libsin donnu lbies ta' tieġ……. "Din riedet tiżżewweġ……" qal waħdu bi tbissima. Issa l-kurżità kienet kibret. Tgħid il-ktieb……. Imbagħad ftakar li lil Amanda ta' sikwit kien jaraha tħażżeż fuq il-kotba. Qalleb paġna oħra u ra tifel b'rasu maqtugħa u dudu tal-ħarir impinġi maġenbu. Kompla jqalleb u fl-aħħar paġna ra tebut impinġi u tifla ġo fih. Inħasad. Dawn it-tpinġijiet kienu xi ftit turbolenti u għalkemm kienu mpinġijin b'mod sabiħ, donnhom kien fihom messaġġ. Poġġa l-ktieb fuq l-iskrivanija u ħareġ fil-parapett ipejjep sigarett. Kienet qabditu r-rogħda jħares lejn dawk it-tpinġijiet. Issa kien qed iħossu kważi ċert li Amanda kienet għamlithom. Ma kien jaf lil ħadd aktar b'dawk l-inizjali fir-raħal u li kienet tħobb tpinġi ħlief hi. Il-ġimgħa d-dieħla…ir-raba' u l-aħħar parti ta' dan ir-rakkont… #wpdevar_comment_1 span,#wpdevar_comment_1 iframe{width:100% !important;} #wpdevar_comment_1 iframe{max-height: 100% !important;} Sharon Calleja Awtriċi